《次韵王介山别斋职》
宋代·方一夔

葛溪练练铺琼毡，仙人烧丹几何年。庠老三年住仙窟，归骑踟蹰鞭不前。

当今越雪竟谁是，危坐皋比纷不耻。区区升斗老英雄，得失何殊钓温水。

惟君挟策从东来，家传瓢履师颜回。后来终竟祠石室，此去应难隐钓台。

青山笑我逢迟暮，怪奇文字无人觑。谁麾清梦落东安，疏顽尚费推挤去。

悠悠云水交情中，荆州筱簜惭中空。琤馀□韵逐飞鞚，诗老箭锋那可冲。

男儿事业人人有，气概相期向杯酒。他年拥节过子陵，莫道故交翻覆手。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。